গণতন্ত্রে বিরোধীমতের গুরুত্ব অসীম। কথাটি বলেন অনেকেই। কিন্তু বোঝেন ক’জন? ক্ষমতা এমনই এক প্রবল বস্তু যে, একবার তার স্বাদ পেলে বাকি সবকিছু তাচ্ছিল্যের বিষয় হয়ে ওঠে। গণতান্ত্রিক ভারতে বারবার সে ঘটনা ঘটেছে। বিচক্ষণ রাজনীতিকেরাও ক্ষমতার স্বাদ পেয়ে বিরোধীকে তার প্রাপ্য মর্যাদা থেকে বঞ্চিত করেছেন। ফল খুব সুখকর হয়নি। জরুরি অবস্থার পরবর্তী সময়ে ভারতীয় রাজনীতি থেকে কংগ্রেস তার একাধিপত্য হারিয়েছে। ঘোড়া কেনাবেচার জোট রাজনীতি ক্রমশ প্রকট হয়েছে।
জোটের কাল আপাতত গিয়েছে। দেশের মানুষ আবার একক সংখ্যাগরিষ্ঠ দলেই ভরসা রাখতে শুরু করেছে। পশ্চিমবঙ্গে বিপুল ভোটে জয়যুক্ত হয়েছে তৃণমূল। একদা বামেরা যেমন হতো। কেন্দ্রে বিজেপির একক দাপট। এমতাবস্থায় তৃণমূলের কেন মনে হল যে, বাম প্রাসঙ্গিকতা রক্ষা করা দরকার? তৃণমূলের গণতান্ত্রিক বোধ হঠাৎ জাগ্রত হয়েছে, এমন ভাবার কারণ নেই। বিষয়টিকে রাজনৈতিক প্রেক্ষাপট থেকেই বিচার করা দরকার। ক্ষমতা পেয়ে বসেছে মোদী সরকারকে। দিকে দিকে বিরোধীদের সাইনবোর্ডে পরিণত করার পরিকল্পনা করেছে বিজেপি। যার ঢেউ এসে পড়েছে পশ্চিমবঙ্গেও। থ্রেট অনুভব করছেন তৃণমূল নেতৃত্ব। তাই বিজেপির প্রবল শক্তিকে প্রতিহত করতে বামেদের প্রয়োজন অনুভূত হচ্ছে। কিন্তু তৃণমূল নিজেও যে সেই একই দোষে দুষ্ট!
ক্ষমতায় আসার পর তৃণমূলনেত্রী ঘোষণা করেছিলেন, বামেদের অপ্রাসঙ্গিক করা হবে এবং কংগ্রেসকে সাইনবোর্ডে পরিণত করা হবে। একদা বামেরা যা করেছিল, তৃণমূলও সে কাজ করল। এবং সফলও হল। এখন বিরোধীশূন্য রাজ্য। বামেদের অস্তিত্ব নেই। কংগ্রেসের অবস্থা তথৈবচ। এর জন্য বাম-কংগ্রেস নেতৃত্বের যেমন দায় আছে, শাসকেরও আছে। বিরোধীশূন্য রাজ্য তৈরির লক্ষ্যে তৃণমূল ঘোড়া কেনাবেচা করেছে। ক্ষমতার লোভ দেখিয়েছে। ফলে, পশ্চিমবঙ্গে গণতন্ত্রের প্রাথমিক পাঠটি রক্ষিত হয়নি। বিরোধীকে তার প্রাপ্য জায়গাটি ছাড়া হয়নি। কেন্দ্রেও বিজেপি সেই একই পথে এগোচ্ছে। বিজেপিকে রোখার জন্য আজ বামেদের গুরুত্ব অনুভব করছে তৃণমূল। গণতন্ত্রের প্রয়োজন অনুভব করছে। একেই বোধহয় বলে ঠেকে শেখা !